

Gradsko vijeće

# KLASA:021-05/18-01/02

# Urbroj:2186/18-02/1-18-2

Ludbreg, 13. travnja 2018.

**Z A P I S N I K**

**7. sjednice Gradskog vijeća Grada Ludbrega održane 13. travnja 2018. godine u Centru za kulturu i informiranje „Dragutin Novak“ Ludbreg s početkom u 17,00 sati.**

Predsjednik Gradskog vijeća Grada Ludbrega Antun Šimić obavijestio je tko je pozvan na današnju sjednicu, a tko je obaviješten o održavanju današnje sjednice, pozdravio je sve prisutne, te zamolio da se izvrši prozivka.

**NAZOČNI VIJEĆNICI**: Katarina Zadravec, Ivana Škorjanec, Jadranka Happ, Tomo Filip, Petar Skupnjak, Kristina Mirčetić Petrin, Nino Ivanuša, Anica Happ, Antun Šimić, Mirko Herenčić, Mladen Žunko, Zlatko Balaško, Goran Horvat i Ivan Lončarić.

Po izvršenoj prozivci, predsjednik Gradskog vijeća konstatirao je da je na današnjoj sjednici Gradskog vijeća od 16 vijećnika prisutno 14 vijećnika i da se mogu donositi pravovaljane odluke, te je otvorio 7. sjednicu Gradskog vijeća.

Izostanak su opravdali vijećnici Nikola Vidaković i Petra Horvat.

Pored vijećnika, sjednici su nazočni gradonačelnik Grada Ludbrega Dubravko Bilić, zamjenica gradonačelnika Renata Potočnik, pročelnica jedinstvenog upravnog odjela Irena Kučina, voditeljica Odsjeka za društvene djelatnosti i opće poslove Mirjana Balažinec, voditelj Odsjeka za prostorno uređenje, komunalne djelatnosti i imovinu Darko Rak, stručni suradnik za prostorno uređenje i graditeljstvo Ivan Filipašić, predsjednica Savjeta mladih Grada Ludbrega Mateja Rak te predstavnici javnog priopćavanja.

Predsjednik Gradskog vijeća napomenuo je da prema Poslovniku Gradskog vijeća na početku sjednice – u tijeku «aktualnog sata», a prije prelaska na dnevni red, vijećnici mogu postavljati vijećnička pitanja gradonačelniku, zamjenici gradonačelnika i pročelnici jedinstvenog upravnog odjela, te voditeljima odsjeka u svezi poslova iz njihova djelokruga.

Isto tako vijećnici mogu postavljati pitanja koja se odnose na rad i djelokrug Gradskog vijeća i njegovih radnih tijela, gradonačelnika i njegovih radnih tijela, mjesnih odbora, upravnih tijela Grada, trgovačkih društava u kojima Grad ima udjele, javnih ustanova kojima je Grad osnivač, pravnih osoba koje se financiraju iz proračuna Grada, te drugih pravnih osoba koje imaju javne ovlasti i obavljaju ih na području Grada Ludbrega.

Člancima 60. i 61. Poslovnika Gradskog vijeća Grada Ludbrega utvrđen je način postavljanja pitanja i davanja odgovora pa poziva vijećnike i ovlaštenike za davanje odgovora kojima će pitanja biti postavljena, da se istog pridržavaju. Aktualni sat je otvorio u 17:05 minuta.

Vijećnička pitanja postavili su vijećnici:

**Mirko Herenčić** ima dva pitanja za gradonačelnika ispred Kluba vijećnika HNS-a. Prvo pitanje je u vezi naplate otpada u kletima i drugo pitanje je ponovno tzv. porez na kuće za odmor tzv. ludbreški porez na kleti. Svakodnevno na kavi, u Plodinama, putem facebooka zaustavljaju me i pitaju naši građani kakav je to novi porez i zašto moraju plaćati porez na svoje kleti koje su u većini slučajeve trošne kućice gdje čovjek nakon napornog rada sjedne popije gemišt, dva, možda tri ako mu se mejaš pridruži, pomete pod, pospremi alat i otiđe doma na odmor. Klet je u našim krajevima djedovina i tradicija, i stvarno ako pitate bilo kojeg mejaša da li je njegova klet kuća za odmor, znate i sami kako će vam odgovoriti, kojim rječnikom će vas počastiti. Prvo pitanje glasi da li možete točno dati koji su to kriteriji za kuće za odmor na području grada Ludbrega. Da li kuća za odmor treba imati fasadu, sanitarni čvor, priključak na struju i vodu? Da li kuća za odmor treba imati pristupni put? Da li se kuća za odmor mora koristiti sezonski ili povremeno ili se možda mora koristiti četiri puta godišnje? I da li jedinica lokalne samouprave može izdati Odluku da se oslobodi plaćanja od poreza na kuće za odmor? Postoji mnogo kriterija, no zanima ga još jednom koji su to kriteriji za kuće za odmor na području grada Ludbrega.

A nakon poreza za kuće za odmor građani ga pitaju za odvoz smeća u našim goricama. Na posljednjoj sjednici Gradskog vijeća Grada Ludbrega u 2017. godini svi smo zajedno donijeli Odluku o načinu pružanja javne usluge prikupljanja miješanog komunalnog otpada i biorazgradivog otpada. U Odluci stoji da će se naplata vršiti prema volumenu spremnika. Kriterij za veličinu ugovorenog volumena spremnika utvrđuje se na temelju izjave o načinu korištenja usluge ili temeljem tablice 3. Koja je definirana u članku 125. Odluke, a prema kojem se dodjeljuje volumen spremnika temeljem površine objekta. Vijećnici HNS-a također su glasali za istu Odluku, ali prije glasanja postavio je pitanje gradonačelniku da li može obećati da cijena smeća i odvoza smeća se neće povećati pošto vijećnici nismo dobili na uvid cjenik. Gradonačelnik je odgovorio da obećava da se cijena neće povećati. Možete samo zamisliti iznenađenje nas kao i svih građana kada su vidjeli uvećanje računa. Mora priznati da nisu to očekivali te da su znali što se sprema ne bi podržali ovu Odluku. Najbitnije od svega ispada da je gradonačelnik pregazio svoje obećanje, no i u navedenoj Odluci također stoji da gradonačelnik Grada Ludbrega daje suglasnost na prijedlog cjenika odnosno njegove dopune i izmjene. Ovim putem apelira na gradonačelnik, ne kao predsjednik i ne kao vijećnik HNS-a podružnice Ludbreg, već kao građanin ovog grada kojem svakodnevno pristupaju poznati ili nepoznati ljudi, traže ga, mole ga da li se može nešto napraviti na ovoj Odluci. Također mole i vas sve vijećnike ovog Gradskog vijeća da stavimo ovu Odluku van snage. Probajmo naći neki bolji način naplate odvoza smeća. Znamo da se svaka usluga mora naplaćivati, da je u Ludbreškim goricama potrebna usluga odvoza smeća i znamo da ljudi koji žive u Ludbreškim Vinogradima svakodnevno imaju smeće i potrebno je odvoziti no još jednom moramo znati također da je 90 posto stambenih objekata, kleti u Ludbreškim goricama ne stvara otpad ili ako radi, pokupi ga. Nije valjda nitko više lud da baca smeće sebi oko kleti. Njegovo pitanje, više apel, je da li se ova Odluka može staviti van snage dok se ne nađe neki bolji model naplate smeća. Da li je to možda po nekoj najnižoj mogućoj fiksnoj naplati, pa plaćanje po preuzetom smeću? Mili da ima pravednijih načina naplate smeća za naše građane i ako je potrebna bilo kakva pomoć u stvaranju novog modela, HNS je uvijek spreman pomoći nekim našim savjetima, prijedlozima za bolji život naših građana. Na kraju dana misli da bi svi trebali biti dobri susjedi i s jednim drugima raditi svi zajedno za bolji grad.

**Mladen Žunko** – ima dva pitanja za gradonačelnika. Prvo pitanje je vezano za naselje Čukovec. Izgleda kako predsjednik i vijeće mjesnog odbora Čukovec ne rade kvalitetno na projektima i ne surađuju sa svojim sumještanima. Radi se o Vinogradskoj ulici koja se veže na Segovinsku, a ista je u Programu gradnje objekata i uređenja komunalne infrastrukture u gradu Ludbregu za 2018. godinu. Pod točkom 10. planirano je asfaltiranje i uređenje odvojka Vinogradske ulice, nositelj investicije je Grad Ludbreg i MO Čukovec, planirano je u iznosu oko 220.000,00 kn. Navodno je bio održan jedan sastanak građana sa gradonačelnikom i sad ljude iz tog naselja, odnosno ulice i tog odvojka zanima u kojoj je to fazi, da li će krenuti radovi ili ne, jer već je i sredina mjeseca travnja, a oni nemaju nikakve informacije vezano na to.

Drugo pitanje: senzacija svih senzacija, najveća hrvatska priča, najveće čudo olimpijskih igara – samo su neki od novinskih i internetskih naslova svojevremeno. Nadovezao se još sa par stvari a to su znoj, suze, čelična volja i veliko srce Sare Kolak. Olimpijske igre 2016. g u Riu de Jaineiru, misli da u sportu ne postoji ništa više, ništa vrjednije ništa veće od ovoga. Grad Ludbreg, koliko do dana današnjeg zna, a zapravo možda i ne zna, da li se kaj radi po tom pitanju u gradu i kako gradonačelnik razmišlja, ali misli da je Sara u najmanju ruku zavrijedila da joj ovaj grad dodijeli jednu ulicu, u najmanju ruku ulicu njenim imenom. Misli da je ipak prošlo dosta vremena i čini mu se da i Grad Rijeka više radi na tome, na promociji toga svega, od nas, njezinih sumještana tu. On je osobno ponosan kaj živi u gradu olimpijske pobjednice jer misli da, možemo i matematički razmišljati, ali možda nekih i 500 i 1000 godina se to više ne bude ponovilo, u tak malom naselju tak velika stvar. Ljudi ulažu milijune u sportaše, treba se poklopiti dan, zdravlje i sve ostalo, a Sara je došla tamo bacila je najdalje koplje i misli da bi po tom pitanju morali malo više biti ažurni i da se radi malo brže.

**Anica Happ** – ispred HSS-a postavila bi pitanje gradonačelniku. Zanima ju u kojoj fazi je aglomeracija i da li će Kučan Ludbreški u skoro vrijeme kanalizaciju pošto je najavljen rotor pa da ne bi izašli da prvo gradimo rotor pa onda kopamo za kanalizaciju.

**Petar Skupnjak** – ima pitanje za gradonačelnika. Mnogo ljudi ga je pitalo ovih dana koji drže svinje, da li će i ove godine biti objavljena Mjera 13. potpora za poticanje malih proizvođača svinja minimalno dvije krmače i 5 većih svinja od 80 kg.

**Goran Horvat** – ima pitanje za gradonačelnika koje glasi: Gradonačelniče, di su pare? Pita u ime nezavisne liste proizašle od građana i bez partijske i stranačke stege. Bezbroj građana ga je pitalo da pita gradonačelnika di su njihove pare. Gradonačelnik je u raznim medijima i portalima izjavili da je ludbreški prosjek plaća u rangu sa Zagrebom. Građane Ludbrega zanima gdje su onda njihove pare ako oni imaju prosječne prihode jednog Zagreba. Možda se gradonačelnik zabunio što on razumije, jer tko radi taj i griješi. Možda su obaveze ludbrežana u rangu sa Zagrebom. Povećali ste prirez 50 posto, uveli porez na nekretnine među prvima u Hrvatskoj, zašto niste možda zadnji, pa oslobodili te građane godinu dana duže. Povećali naknadu za dječji vrtić, nema velikih vanjskih izvora i poticaja, Ludbreg je u biti ostao slijepo crijevo. Ludbrežani rade za siću. Otiđite do nekih lokalnih poduzetnika ili tzv. vlastodržaca pa ih pitajte koliko ti radnici dobivaju plaću kod njih. Zna se na koje on misli. Čast izuzecima. Nisu niti ovi stranci koji su došli u Ludbreg došli zato kaj je Ludbreg tak jako dobar, lijepi i fino sve, mada i je. Došli su zbog interesa, zbog niskih plaća, zbog toga jer im je temelj onih vlastodržaca dokazao da mogu davati plaće kakve hoću. Da je tak, kako se gradonačelnik hvali, onda ne bi trg i lokali zjapili prazni, unutarnja potrošnja bi se povećala, ne bi se neki lokali i renomirani restorani zatvarali, gradile bi se kuće, prodavali bi se stanovi, nekretnine bi bile možda malo vrjednije, ne bi u svakoj ulici bilo 10 kuća za prodaju, ne bi iz Ludbrega otišlo toliko ljudi van, mladih, sposobnih ljudi, pa zato pita di su pare od radnika koji rade za siću u ovom najboljem malom gradu. Želi pitati kako je moguće da imamo prosjek sa Zagrebom. Drugo pitanje je stvarni dug Grada Ludbrega na današnji dan.

**Nino Ivanuša** – postavio bi dva pitanja. Prvo pitanje je za gradonačelnika. Obzirom da je jedan od mlađih članova ovog Gradskog vijeća, mladi otac, obitelj, djeca .. Vidimo svi, gradi se novo dječje igralište sa stvarno lijepim spravama. Istina je da ta gradnja traje nešto duže, ali mislim da je na to veliki utjecaj imalo i vrijeme odnosno vremenske prilike koje su bile takve kakve jesu pa me zanima u kojoj je to fazi, kad se to misli završiti, odnosno pustiti u pogon da djeca navale. Drugo pitanje bi uputio zamjenici gradonačelnika. Svjedoci smo u zadnjem nekakvom periodu, nekakvih tri do četiri mjeseca, a možda i duže, nekakvih neprimjerenih sadržaja pisanja na društvenim mrežama. Ima tu ljudi koji su i mlađi, koji su i stariji pa se koriste tim mrežama pa su vidjeli neke napise, dopise pa ljudi pitaju, naprosto im nije jasno. Na tim mrežama javlja se neprimjerena komunikacija kojim se vrijeđaju članovi gradskog vijeća, vrijeđaju se drugi nekakvi neistomišljenici koji to čitaju i koji se upuste u nekakvu raspravu, pokušavaju argumentima odgovoriti, nazivaju se pogrdnim imenima, čak i psovkama, a koje nemaju veza apsolutno sa bontonom, a kamoli nekakvom normalnom komunikacijom. Isto tako, tamo se iznose nekakvi dokumenti, dopisi, informacije koje svi mi znamo da nisu tajne. Svatko može dobiti uvid u sve, doći do informacija i dobiti ih samo misli da bismo svi morali poštivati način i proceduru kako se do tih podataka dolazi. Naravno, postoje i propisi na stranicama Grada Ludbrega, a i u uredima Grada Ludbrega, posebni obrasci, formulari gdje se vrlo lako upiše i ti svi podaci se mogu dobiti, a ovakav način iznošenja je samo sa namjerom vrijeđanja i omalovažavanja jer i ti sadržaji koji se tamo iznose, nema ničeg spornog u njima. Zanima me na koji način će se Grad Ludbreg očitovati ili možda postaviti prema takvom, moram reći kaznenom iznošenju podataka, vrijeđanju članova Gradskog vijeća, a i vrijeđanja svih drugih građana koji ne misle na taj način i nemaju takav način komunikacije i kojima je takav način komunikacije apsolutno stran.

**Tomo Filip** – malo prije smo slušali kakvim imenima nas počašćuju naši članovi te je on ovih dana postao posprdna ličnost u Ludbregu, zahvaljujući Goranu Horvatu, našem vijećniku na pisanju da je Tomo Filip bio protiv da naši umirovljenici koji imaju primanja do 1500,00 kn nisu dobili božićnice. Pitanje postavlja gradonačelniku kada je to bilo da se božićnice isplate. Ovog puta nema namjere postaviti vijećničko pitanje nikome već će sve slušatelje radija upoznati sa situacijom koja se kod nas dogodila po prvi puta. Naime, radi se o isplati uskrsnice koju je predložila Hrvatska stranka umirovljenika gradske organizacije Grada Ludbrega. Grad Ludbreg ima 2642 umirovljenika i to obične mirovine 2549 umirovljenika s prosječnom mirovinom od 2152,04 kn, Hrvatska vojska 18 korisnika s prosječnom mirovinom od 3570,40 kn i hrvatski branitelji Domovinskog rata njih 75 s prosjekom od 5703,09 kn. Svim umirovljenicima čije su mirovine do 1500,00 kn, a takvih je 662 grad je omogućio da predočenjem odreska o mirovini podignu uskrsnice od 100,00 kn do samog Uskrsa. Također napominje da HSU predlaže da se ubuduće kod izrade Proračuna Grada Ludbrega iznađu sredstva za isplatu božićnica i uskrsnica svim umirovljenicima čija primanja ne prelaze preko 2000,00 kn. Takvih umirovljenika imamo 1269. Koristi ovu priliku da se u ime HSU još jednom zahvali gradskim službama i gradonačelniku.

Gradonačelnik Dubravko Bilić dao je odgovore na sva pitanja vijećnika osim na drugo pitanje vijećnika Nine Ivanuše na koje je odgovorila zamjenica gradonačelnika Renata Potočnik. Vijećnici Mirko Herenčić i Mladen Žunko nisu bili zadovoljni odgovorima gradonačelnika te su zatražili pismeni odgovor na postavljena pitanja.

Nakon što su vijećnici iscrpili pitanja, predsjednik Gradskog vijeća Antun Šimić zaključio je aktualni sat u 18:00h.

Potom se prešlo na utvrđivanje dnevnog reda te je predsjednik pitao ima li kakvih dopuna ili izmjena dnevnog reda u odnosu na prvobitno predloženi dnevni red koji su vijećnici primili u materijalima za ovu sjednicu.

Gradonačelnik Grada Ludbrega Dubravko Bilić sukladno odredbama članka 71. Poslovnika Gradskog vijeća Grada Ludbrega kao ovlašteni predlagatelj predložio je da se dnevni red današnje 7. sjednice Gradskog vijeća dopuni s 2 nove točke dnevnoga reda koje glase:

* Prijedlog Odluke o prihvaćanju zahtjeva t.d. Gracom Delevopment d.o.o. za zamjenu zemljišta radi izgradnje trgovačkog centra
* Prijedlog Programa korištenja sredstava od naknade za promjenu namjene poljoprivrednog zemljišta za 2018. Godinu

Gradonačelnik Dubravko Bilić je predložio da prva točka dopune dnevnog reda – Prijedlog Odluke o prihvaćanju zahtjeva t.d. Gracom Development d.o.o. za zamjenu zemljišta radi izgradnje trgovačkog centra bude točka 4. ove sjednice Gradskoga vijeća, a dosadašnje točke od 4 do 12 budu točke 5 do 13. Također je predložio da druga točka dopune dnevnog reda – Prijedlog Programa korištenja sredstava od naknade za promjenu namjene poljoprivrednog zemljišta za 2018. godinu bude nova točka 9 današnje sjednice Gradskoga vijeća, a dosadašnje točke od 9 do 13 da budu točke od 10 do 14.

**Predsjednik Gradskog vijeća Grada Ludbrega Antun Šimić stavio je na glasovanje dopune dnevnog reda, te je konstatirao da su predložene dopune dnevnog reda jednoglasno prihvaćene.**

Potom je za današnju 7. sjednicu Gradskog vijeća Grada Ludbrega predsjednik g. Antun Šimić predložio slijedeći:

**D N E V N I R E D**

1. Verifikacija zapisnika 6. sjednice Gradskoga vijeća Grada Ludbrega
2. Prijedlog Odluke o izradi III. izmjena i dopuna Urbanističkog plana uređenja Ludbreg
3. Prijedlog Odluke o izradi I. izmjena i dopuna Urbanističkog plana uređenja „Gospodarske zone sjever“ u Ludbregu
4. Prijedlog Odluke o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta
5. Prijedlog Odluke o prihvaćanju zahtjeva t.d. „Sunce moje malo“ d.o.o. za oslobađanje od plaćanja komunalnog doprinosa kod izgradnje dječjeg vrtića
6. Prijedlog Odluke o priključenju Grada Ludbrega Europskoj grupaciji za teritorijalnu suradnju „MURA REGIJA“
7. Prijedlog Programa utroška šumskog doprinosa za 2018. godinu
8. Prijedlog Programa korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu
9. Prijedlog Programa korištenja sredstava od naknade za promjenu namjene poljoprivrednog zemljišta za 2018. godinu
10. Prijedlog Programa utroška sredstava od naknade za zadržavanje nezakonito izgrađenih zgrada u prostoru za 2018. Godinu
11. Prijedlog Rješenja o imenovanju Povjerenstva za ravnopravnost spolova Grada Ludbrega
12. Prijedlog Rješenja o imenovanju Povjerenstva za umirovljenike i osobe starije dobi na području Grada Ludbrega
13. Prijedlog Zaključka o prijedlogu kandidata za suca porotnika Općinskog suda u Varaždinu
14. Izvješće o radu i prijedlog Programa rada Savjeta mladih Grada Ludbrega

**Predsjednik Gradskog vijeća Grada Ludbrega Antun Šimić stavio je na glasovanje prijedlog dnevnog reda, te je konstatirao da je predloženi dnevni red 7. sjednice Gradskog vijeća jednoglasno prihvaćen.**

Prelazi se na rješavanje po pojedinim točkama dnevnog reda.

……………………….

**Točka 1.**

**Verifikacija zapisnika:**

**a) 6. sjednice Gradskoga vijeća**

**Primjedbi na Zapisnik nije bilo, pa je predsjednik Gradskoga vijeća isti stavio na glasovanje, te je konstatirao da je Zapisnik 6. sjednice Gradskoga vijeća Grada Ludbrega jednoglasno s 14 glasova „ZA“ verificirani.**

**Točka 2.**

**Prijedlog Odluke o izradi III. izmjena i dopuna Urbanističkog plana uređenja Ludbreg**

Prijedlog Odluke o izradi III. izmjena i dopuna Urbanističkog plana uređenja

Ludbreg po ovlaštenju gradonačelnika obrazložio je stručni suradnik za prostorno uređenje i graditeljstvo g. Ivan Filipašić prema pisanim materijalima.

Stav Odbora za razvoj Grada i zaštitu okoliša iznijela je predsjednica Odbora gđa. Kristina Mirčetić Petrin. Napomenula je da su na sjednici Odbora za razvoj Grada i zaštitu okoliša održanoj dana 11. travnja 2018 godine članovi Odbora bili jednoglasnog stava da će podržati ovu Odluku te da su predložene promjene pozitivne.

U pojedinačnoj raspravi sudjelovali su vijećnici g. Ivan Lončarić, Nino Ivanuša, Goran Horvat te gradonačelnik Dubravko Bilić. Repliku na izlaganje vijećnika Nine Ivanuše imao je vijećnik Ivan Lončarić.

Predsjednik Gradskog vijeća g. Antun Šimić stavio je na glasanje Prijedlog Odluke o izradi III. izmjena i dopuna Urbanističkog plana uređenja Ludbreg.

**Gradsko vijeće Grada Ludbrega većinom glasova s 13 glasova „ZA“ i 1 „SUZDRŽAN“ donijelo je Odluku o izradi III. izmjena i dopuna Urbanističkog plana uređenja Ludbreg.**

(Odluka o izradi III. izmjena i dopuna Urbanističkog plana uređenja Ludbreg

KLASA:340-01/18-01/05, URBROJ:2186/18-02/1-18-2 kao i Urbanistički plan uređenja Ludbreg sastavni su dijelovi ovog Zapisnika).

……………………….

**Točka 3.**

**Prijedlog Odluke o izradi I. izmjena i dopuna Urbanističkog plana uređenja „Gospodarske zone sjever“ u Ludbregu**

Prijedlog Odluke o izradi I. izmjena i dopuna Urbanističkog plana uređenja „Gospodarske zone sjever“ u Ludbregu obrazložio je po ovlaštenju gradonačelnika stručni suradnik za prostorno uređenje i graditeljstvo g. Ivan Filipašić prema pisanim materijalima.

Stav Odbora za razvoj Grada i zaštitu okoliša iznijela je predsjednica Odbora gđa. Kristina Mirčetić Petrin. Napomenula je da su na sjednici Odbora za razvoj Grada i zaštitu okoliša održanoj dana 11. travnja 2018 godine članovi Odbori bili jednoglasnog stava da će podržati ovu Odluku te da su predložene promjene pozitivne.

Rasprave nije bilo.

Predsjednik Gradskog vijeća g. Antun Šimić je stavio točku 3. na glasovanje, te je konstatirao da je trenutno u vijećnici prisutno 13 vijećnika, te da u vijećnici nije prisutan vijećnik g. Mladen Žunko.

**Gradsko vijeće Grada Ludbrega jednoglasno je donijelo Odluku o izradi I. izmjena i dopuna Urbanističkog plana uređenja „Gospodarske zone sjever“ u Ludbregu.**

(Odluka o izradi I. izmjena i dopuna Urbanističkog plana uređenja „Gospodarske zone sjever“ u Ludbregu; KLASA:340-01/18-01/06, URBROJ:2186/18-02/1-18-2 te Urbanistički plan uređenja Gospodarske zone Sjever u Ludbregu sastavni su dijelovi ovog Zapisnika).

………………………

**Točka 4.**

**Prijedlog Odluke o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta**

Prijedlog Odluke o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta obrazložio je gradonačelnik Grada Ludbrega g. Dubravko Bilić prema pisanim materijalima.

U pojedinačnoj raspravi su sudjelovali vijećnici Mirko Herenčić, Ivan Lončarić, Goran Horvat te gradonačelnik Grada Ludbrega g. Dubravko Bilić i zamjenica gradonačelnika gđa. Renata Potočnik. Repliku na odgovor zamjenice gradonačelnika gđe. Renate Potočnik imao je vijećnik g. Ivan Lončarić.

Predsjednik Gradskog vijeća Grada Ludbrega je stavio na glasovanje Prijedlog Odluke o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta.

**Gradsko vijeće Grada Ludbrega većinom glasova je - s 13 glasova „ZA“ i 1 glasom „PROTIV“ donijelo Odluku o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta.**

(Odluka o prihvaćanju zahtjeva t.d. radi izgradnje trgovačkog centra Gracom Development d.o.o. za zamjenu zemljišta; KLASA:944-01/16-01/11, URBROJ:2186/18-02/1-18-17 od 13. travnja 2018. sastavni je dio ovog Zapisnika).

……………………..

**Točka 5.**

**Prijedlog Odluke o prihvaćanju zahtjeva t.d. „Sunce moje malo“ d.o.o. za oslobađanje od plaćanja komunalnog doprinosa kod izgradnje dječjeg vrtića**

Prijedlog Odluke o prihvaćanju zahtjeva t.d. „Sunce moje malo“ d.o.o. za oslobađanje od plaćanja komunalnog doprinosa kod izgradnje dječjeg vrtića po ovlaštenju gradonačelnika obrazložio je voditelj Odsjeka za prostorno uređenje, komunalne djelatnosti i imovinu g. Darko Rak prema pisanim materijalima.

U pojedinačnoj raspravi sudjelovala je vijećnica gđa. Katarina Zadravec.

Predsjednik Gradskog vijeća Grada Ludbrega je stavio na glasovanje Prijedlog Odluke o prihvaćanju zahtjeva t.d. „Sunce moje malo“ d.o.o. za oslobađanje od plaćanja komunalnog doprinosa kod izgradnje dječjeg vrtića.

**Gradsko vijeće Grada Ludbrega jednoglasno je - s 14 glasova “ZA” donijelo Odluku o prihvaćanju zahtjeva t.d. „Sunce moje malo“ d.o.o. za oslobađanje od plaćanja komunalnog doprinosa kod izgradnje dječjeg vrtića.**

(Odluka o oslobađanju plaćanja komunalnog doprinosa; KLASA:363-05/18-01/01, URBROJ:2186/18-02/1-18-2 od 13. travnja 2018. godine sastavni je dio ovog Zapisnika).

……………………….

**Točka 6.**

**Prijedlog Odluke o priključenju Grada Ludbrega Europskoj grupaciji za teritorijalnu suradnju „MURA REGIJA“**

Prijedlog Odluke o priključenju Grada Ludbrega Europskoj grupaciji za teritorijalnu suradnju „MURA REGIJA“ po ovlaštenju gradonačelnika obrazložila je voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

Rasprave nije bilo.

Predsjednik Gradskog vijeća Grada Ludbrega je stavio na glasovanje Prijedlog Odluke o priključenju Grada Ludbrega Europskoj grupaciji za teritorijalnu suradnju „MURA REGIJA“.

**Gradsko vijeće Grada Ludbrega jednoglasno je – s 14 glasova “ZA” i donijelo Odluku o priključenju Grada Ludbrega Europskoj grupaciji za teritorijalnu suradnju „MURA REGIJA.**

(Odluka o priključenju Grada Ludbrega Europskoj grupaciji za teritorijalnu suradnju „MURA REGIJA; KLASA:018-02/18-01/01, URBROJ:2186/18-02/1-18-2 od 13. travnja 2018. godine sastavni je dio ovog zapisnika).

…………………………

**Točka 7.**

**Prijedlog Programa utroška šumskog doprinosa za 2018. godinu**

Prijedlog Programa utroška šumskog doprinosa za 2018. godinu po ovlaštenju gradonačelnika obrazložila je pročelnica JUO Grada Ludbrega gđa. Irena Kučina prema pisanim materijalima.

Rasprave nije bilo pa je Predsjednik Gradskog vijeća Grada Ludbrega g. Antun Šimić stavio na glasovanje Prijedlog Programa utroška šumskog doprinosa za 2018. godinu.

**Gradsko vijeće Grada Ludbrega jednoglasno je – s 14 glasova “ZA” donijelo Program utroška šumskog doprinosa za 2018. godinu**.

(Program utroška šumskog doprinosa za 2018. godinu; KLASA:321-01/18-01/01, URBROJ:2186/18-02/1-18-1 od 13. travnja 2018. godine sastavni je dio ovog zapisnika).

………….…………..

**Točka 8.**

**Prijedlog Programa korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu**

Prijedlog Programa korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu po ovlaštenju gradonačelnika obrazložila je pročelnica JUO Grada Ludbrega gđa. Irena Kučina prema pisanim materijalima, ali uz izmjenu dijela rečenice članka 2. tako da se upiše iznos od 65.000,00 kn koji piše u Obrazloženju, a članak 2. sada glasi: “Prihod Proračuna Grada Ludbrega ostvaren u visini od 65% ukupnih sredstava od raspolaganja poljoprivrednim zemljištem u vlasništvu Republike Hrvatske za 2018. g. koje se nalazi na području Grada Ludbrega, *„planira se za 2018. g u iznosu od 65.000,00 kn“*, utrošiti će se za usluge katastarsko-geodetske izmjere zemljišta i sređivanja imovinskopravnih odnosa i zemljišnih knjiga, u skladu s namjenom utvrđenom člankom 49. stavak 3. Zakona o poljoprivrednom zemljištu („Narodne novine“, broj 20/18).

Rasprave nije bilo pa je Predsjednik Gradskog vijeća Grada Ludbrega g. Antun Šimić stavio na glasovanje točku 8. uz izmjenu u članku 2. Prijedloga Programa korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu.

**Gradsko vijeće Grada Ludbrega jednoglasno je – s 14 glasova “ZA” donijelo Program korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu.**

(Program korištenja sredstava od raspolaganja poljoprivrednim zemljištem u vlasništvu Republike Hrvatske za 2018. godinu KLASA:320-02/18-01/04, URBROJ:2186/18-02/1-18-1 od 13. travnja 2018. godine sastavni je dio ovog zapisnika).

………….…………..

**Točka 9.**

**Prijedlog Programa korištenja sredstava od naknade za promjenu namjene poljoprivrednog zemljišta za 2018. godinu**

Prijedlog Programa korištenja sredstava od naknade za promjenu namjene poljoprivrednog zemljišta za 2018. godinu po ovlaštenju gradonačelnika obrazložila je pročelnica JUO Grada Ludbrega gđa. Irena Kučina prema pisanim materijalima.

Rasprave nije bilo stoga je Predsjednik Gradskog vijeća g. Antun Šimić dao na glasovanje Prijedlog Programa korištenja sredstava od naknade za promjenu namjene poljoprivrednog zemljišta za 2018. godinu.

**Gradsko vijeće Grada Ludbrega jednoglasno je – s 14 glasova “ZA” donijelo Program korištenja sredstava od naknade za promjenu namjene poljoprivrednog zemljišta za 2018. godinu.**

(Programa korištenja sredstava od naknade za promjenu namjene poljoprivrednog zemljišta za 2018. godinu;

KLASA:320-02/18-01/05, URBROJ:2186/18-02/1-18-1 od 13. travnja 2018. godine sastavni je dio ovog zapisnika).

………….…………..

**Točka 10.**

**Prijedlog Programa utroška sredstava od naknade za zadržavanje nezakonito izgrađenih zgrada u prostoru za 2018. Godinu**

Prijedlog Programa utroška sredstava od naknade za zadržavanje nezakonito izgrađenih zgrada u prostoru za 2018. godinu po ovlaštenju gradonačelnika obrazložila je pročelnica JUO Grada Ludbrega gđa. Irena Kučina prema pisanim materijalima.

Rasprave nije bilo, stoga je predsjednik Gradskog vijeća g. Antun Šimić dao točku 10. na glasovanje.

**Gradsko vijeće Grada Ludbrega jednoglasno je – s 14 glasova “ZA” donijelo Program utroška sredstava od naknade za zadržavanje nezakonito izgrađenih zgrada u prostoru za 2018. godinu** **.**

(Program utroška sredstava od naknade za zadržavanje nezakonito izgrađenih zgrada u prostoru za 2018. godinu;KLASA:321-01/18-01/02, URBROJ:2186/18-02/1-18-1 od 13. travnja 2018. godine sastavni je dio ovog zapisnika).

………….…………..

**Točka 11.**

**Prijedlog Rješenja o imenovanju Povjerenstva za ravnopravnost spolova Grada Ludbrega**

Prijedlog Rješenja o imenovanju Povjerenstva za ravnopravnost spolova Grada Ludbrega obrazložila je voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

Rasprave nije bilo stoga je Predsjednik Gradskog vijeća g. Antun Šimić dao na glasovanje Prijedlog Rješenja o imenovanju Povjerenstva za ravnopravnost spolova Grada Ludbrega.

**Gradsko vijeće Grada Ludbrega jednoglasno je – s 14 glasova “ZA” donijelo Rješenje o imenovanju Povjerenstva za ravnopravnost spolova Grada Ludbrega.**

(Rješenje o imenovanju Povjerenstva za ravnopravnost spolova Grada Ludbrega;

KLASA:004-01/18-01/01, URBROJ:2186/18-02/1-18-11 od 13. travnja 2018. godine sastavni je dio ovog zapisnika).

………….…………..

**Točka 12.**

**Prijedlog Rješenja o imenovanju Povjerenstva za umirovljenike i osobe starije dobi na području Grada Ludbrega**

Prijedlog Rješenja o imenovanju Povjerenstva za umirovljenike i osobe starije dobi na području Grada Ludbrega obrazložila je voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

Rasprave nije bilo.

Predsjednik Gradskog vijeća g. Antun Šimić dao je na glasovanje Prijedlog Rješenja o imenovanju Povjerenstva za umirovljenike i osobe starije dobi na području Grada Ludbrega.

**Gradsko vijeće Grada Ludbrega jednoglasno je – s 14 glasova “ZA” donijelo Rješenje o imenovanju Povjerenstva za umirovljenike i osobe starije dobi na području Grada Ludbrega.**

(Rješenje o imenovanju Povjerenstva za umirovljenike i osobe starije dobi na području Grada Ludbrega; KLASA:022-01/18-01/01, URBROJ:2186/18-02/1-18-13 od 13. travnja 2018. godine sastavni je dio ovog zapisnika).

………….…………..

**Točka 13.**

**Prijedlog Zaključka o prijedlogu kandidata za suca porotnika Općinskog suda u Varaždinu**

Prijedlog Zaključka o prijedlogu kandidata za suca porotnika Općinskog suda u Varaždinu obrazložila je voditeljica Odsjeka za društvene djelatnosti i opće poslove JUO Grada Ludbrega gđa. Mirjana Balažinec prema pisanim materijalima.

Rasprave nije bilo.

Predsjednik Gradskog vijeća g. Antun Šimić dao je na glasovanje Prijedlog Zaključka o prijedlogu kandidata za suca porotnika Općinskog suda u Varaždinu**.**

**Gradsko vijeće Grada Ludbrega jednoglasno je – s 14 glasova “ZA” donijelo Zaključak o prijedlogu kandidata za suca porotnika Općinskog suda u Varaždinu.**

(Zaključak o prijedlogu kandidata za suca porotnika Općinskog suda u Varaždinu;

KLASA:711-01/18-01/01, URBROJ:2186/18-02/1-18-2 od 13. travnja 2018. godine sastavni je dio ovog zapisnika).

………….…………..

**Točka 14.**

**Izvješće o radu i prijedlog Programa rada Savjeta mladih Grada Ludbrega**

Izvješće o radu i prijedlog Programa rada Savjeta mladih Grada Ludbrega obrazložila je predsjednica Savjeta mladih Grada Ludbrega gđa. Mateja Rak prema pisanim materijalima.

Rasprave nije bilo.

Predsjednik Gradskog vijeća g. Antun Šimić dao je na glasovanje Izvješće o radu i prijedlog Programa rada Savjeta mladih Grada Ludbrega.

**Gradsko vijeće Grada Ludbrega jednoglasno je - s 14 glasova “ZA” donijelo Izvješće o radu i prijedlog Programa rada Savjeta mladih Grada Ludbrega.**

(Izvješće o radu Savjeta mladih Grada Ludbrega za 2017. godinu; KLASA:021-01/15-01/04, URBROJ:2186/18-02/3-17-22; Program rada Savjeta mladih Grada Ludbrega za 2018. godinu, KLASA:021-01/15-01/04, URBROJ:2186/18-02/3-17-20; sastavni su dijelovi ovog zapisnika).

………….…………..

Budući da je dnevni red 7. sjednice Gradskog vijeća Grada Ludbrega iscrpljen, predsjednik Gradskog vijeća Grada Ludbrega Antun Šimić zahvalio se i zaključio je sjednicu u 19,15 sati.

D o v r š e n o !

ZAPISNIČAR: PREDSJEDNIK

GRADSKOG VIJEĆA:

Tina Novak

Antun Šimić